text: Fængslet for kniv-overfald
  14 oktober 2013 kl. 18.36
  To mænd er mandag i et grundlovsforhør blevet fængslet i fire uger efter et masseslagsmål i Fredericia, hvor en 64-årig mand blev stukket ned med en kniv.
  Sammenstødet skete søndag ved Shell-tanken på Vejlevej i Fredericia
  Her mødtes to rivaliserende grupper af unge, og det udviklede sig hurtigt til et masseslagsmål, der altså endte med, at den 64-årige mand, der var chauffør for den ene gruppering, blev stukket ned.
  Offeret for knivstikket kunne hurtigt meldes uden for livsfare, og politiet anholdt efterfølgende otte personer.
  
  Lukkede døre
  Mandag blev tre af dem - to mænd og en kvinde - fremstillet i et grundlovsforhør, der blev holdt for lukkede døre.
  - Men i grundlovsforhøret kom der oplysninger frem, som betød, at jeg ikke krævede kvinden fængslet, og hun blev løsladt, fortæller anklager Bettina Lauridsen til Ritzau.
  
  Begge nægter
  På grund af de lukkede døre kan hun ikke komme nærmere ind på, hvilke oplysninger, der førte til løsladelsen af kvinden, eller hvad de sigtede i øvrigt forklarede om slagsmålet.
  De to fængslede mænd nægter sig skyldige, men kun den ene kærede afgørelsen til landsretten.
  